
Spiritualitatea ortodoxă, potrivit Sfinţilor Părinţi răsăriteni, pe autoritatea că- 
rora îşi întemeiază învăţăturile sale, vorbeşte despre mai multe moduri sau 
trepte ale împărtăşirii credinciosului cu Hristos, potrivit intensității eforturilor 
ascetice ale sale. 

Sfântul Nicodim Aghioritul, sintetizând aceste moduri ale cunoaşterii şi u- 
nirii cu Hristos, vorbeşte despre două forme generale de împărtăşire cu Hristos 
sau de primire a Lui în sufletul credincios: duhovniceşte sau mintal şi tainic sau 
euharistic. Dezvoltând această idee, acelaşi Sfânt Părinte face referire la o îm- 
părtăşire gradată a creştinului cu Hristos, prin contemplarea tainelor lui Dum- 
nezeu din natură şi din viaţă, prin lectura în duh de rugăciune a Sfintei Scripturi 
şi a scrierilor duhovniceşti ale Sfinților Părinţi, prin auzirea şi conştientizarea 
citirilor şi cântărilor Sfintei Liturghii, prin rugăciune şi prin Sfintele Taine şi, 
dintre acestea, în mod deplin, prin Sfânta Împărtăşanie. Se poate constata, 
astfel, că împărtăşirea duhovnicească sau mintală este una mijlocită, echivalând 
mai mult cu o meditare neîncetată la scopul vieţii creştine — unirea cu Hristos, 
în Duhul Sfânt, în timp ce unirea tainică sau sacramentală desăvârşeşte această 
stare duhovnicească, realizând unirea reală, nemijlocită, cu Hristos Cel euha- 
ristic. 

Vom încerca, în cele ce urmează, să prezentăm câteva dintre reperele esen- 
tiale ale acestei învățături duhovniceşti, cu adânci implicaţii pentru viaţă, nu 
numai pentru cea lumească şi trecătoare, ci mai ales pentru viaţa cea veşnică 
şi fericită. 

1. Unirea duhovnicească sau mintală cu Hristos 

şi mijloacele ei de împlinire 


1.1. Cunoaşterea lui Dumnezeu din raționalitatea creaţiei 
sau din rațiunile dumnezeieşti ale lucrurilor 


Spiritualitatea ortodoxă, în mod deosebit prin sfântul Maxim Mărturisitorul, 
la care aflăm cea mai înaltă dezvoltare a acestei idei, învaţă că lumea, ca întreg, 

precum şi fiecare lucru şi fiinţă care o alcătuieşte, poartă înscrise în fiinţa lor 
o rațiune dumnezeiască, un gând divin, în care sunt cuprinse, deopotrivă, atât 
modul creării lor, precum şi scopul sau vocaţia pentru care au fost create. Sau, 
cu alte cuvinte, atunci când a creat lumea, Dumnezeu a înscris în fiecare din 
cele create o rațiune divină, potrivit căreia, prin actualizarea ei, lucrul sau per- 
soana respectivă să ajungă să-şi descopere şi să lucreze ascendent vocaţia crea- 
turală — mântuirea sau fericirea veşnică. Fiecare existenţă deci şi lumea ca 
întreg nu sunt opere ale hazardului sau ale întâmplării, ci au o raționalitate inte- 
rioară dumnezeiască, duhovnicească. Dacă ar dezvolta-o pe aceasta, atât omul, 
şi prin el şi lumea, şi-ar atinge scopul creării lor, desăvârşirea în Domnul. 
Ideea fundamentală a spiritualității răsăritene este deci că 


lucrurile ascund în ele raţiuni divine, ca tot atâtea raze ale Logosului sau ale 
Raţiunii supreme. Cel ce le descoperă din lucruri, suie pe firul lor la cunoaş- 
terea lui Dumnezeu şi această cunoaştere trebuie să anticipeze cunoaşterea 
Lui directă!. 


În ideea de raționalitate a lumii, în general, şi a tuturor elementelor ce o 
alcătuiesc, sunt cuprinse legăturile şi relaţiile fireşti, originare dintre lucruri. 
Numai Dumnezeu există de la sine şi prin sine. Creaţia şi lucrurile ei există în 
virtutea unei legi interne, manifestată sub forma unei legături interioare între 
ele. Fiecare lucru creat există pentru şi prin altul. Sensul fiecăruia se luminează 
prin altul. La baza creației stă această raționalitate, această intercondiţionare. 
Fiecare lucru are un sens propriu, o cauză şi o finalitate proprie, dar acestea nu 
sunt înţelese ca ultima realitate, ci în strânsă legătură cu raţiunile celorlalte 
lucruri. Toate lucrurile, împreună cu rațiunile sădite în ele, au menirea de a par- 
ticipa, alături de om, la epectaza către desăvârşire. 

Părinţii spiritualităţii vorbesc despre lume ca despre un ecou al iubirii divine 
creatoare. Tot ceea ce există poartă pecetea acestei iubiri supraființiale, covâr- 
şitoare, a lui Dumnezeu. Lucrurile şi fiinţele ce alcătuiesc lumea dau mărturie 
despre un Creator Atotînţelept şi iubitor. Fiecare dintre ele şi lumea ca întreg, 
poartă înscrisă în fiinţa ei o raționalitate, un sens mai înalt decât simpla exis- 
tență materială sau biologică, un sens dumnezeiesc, duhovnicesc, o rațiune su- 
perioară. Cel duhovnicesc descifrează în tot şi în toate aceste ecouri ale iubirii 
lui Dumnezeu, chemând spre iubire şi dăruire deplină. Întreaga creaţie este, în 


!D. STĂNILOAE, Spiritualitatea ortodoxă. Ascetica şi mistica, IBMBOR, Bucureşti 1991, 
166. 

fiinţa ei, un mediu de reflectare, de străvedere a transcendenţei?. Acest caracter 
de simbol şi această structură simbolică a lumii este exprimată de Părinţii filo- 
calici în învăţătura despre raționalitatea ei. 

Creaţia şi lucrurile ei există în virtutea unei legi interioare, manifestată sub 
forma unei legături interioare între ele. Fiecare lucru creat există pentru şi prin 
altul. Sensul fiecăruia este de a fi suport pentru altceva mai înalt. La baza 
creaţiei stă această intercondiționare. Fiecare lucru are un sens propriu, o cauză 
şi o finalitate proprie, dar acestea nu sunt înţelese ca ultimă realitate, ci în le- 
gătură cu raţiunile celorlalte lucruri. 

Aşadar, lumea în ansamblul ei, precum şi fiecare lucru creat de Dumnezeu 
au o raționalitate, au fost create cu un scop şi spre o anumită finalitate. Scopul 
general al creaţiei, dat încă de la facerea ei, îl constituie înălțarea ei, cu ajutorul 
omului, până la treapta de suport pentru duhovnicesc, de cadru optim al mân- 
tuirii. 

Precum lumea, în ansamblul ei are vocația de a urca spre îndumnezeire prin 
om, la fel, fiecare din elementele ce o alcătuiesc, trebuie să servească drept aju- 
tor pentru om în dobândirea mântuirii şi a îndumnezeirii. Creația şi omul au, 
prin voinţa divină, o vocaţie solidară. Descifrând creaţia, omul se înalță pe sine 
pe treptele spiritualului, ale duhovnicescului, atrăgând după sine şi antrenând 
lumea într-un dinamism creştin al desăvârşirii, al îndumnezeirii. 

Raţiunile divine sunt manifestări ale voinţei dumnezeieşti creatoare, iubi- 
toare, ideile lui Dumnezeu, modele virtuale sau paradigme ale lucrurilor’. 
Raţiunile prime, naturale, ale lucrurilor ce alcătuiesc creaţia, au fost, în acelaşi 
timp, raţiuni divine, duhovniceşti. Raţiunile particulare şi inferioare trebuie să 
fie suport pentru cele generale, superioare şi spirituale şi toate trebuie să ducă 
spre Rațiunea supremă, Logosul dumnezeiesc. 

Astfel, sfântul Maxim, şi urmând lui, întreaga teologie şi spiritualitate orto- 
doxă, fac mai multe distincţii sau nuanţări, în ceea ce priveşte ideea de rațiuni 
divine. Se vorbeşte, la modul general, mai întâi de o rațiune ontologică a unui 
lucru sau fiinţe, înţeles ca „temeiul care susţine în existenţă, defineşte sau dă 
semnificaţie specifică (Bedeutung) unei unităţi din creaţie”. 

La modul particular, sfântul Maxim distinge raţiunile naturale sau prime ale 
lucrurilor în care sunt cuprinse scopurile lor naturale, originare şi, totodată, sunt 


(1957) 438. 
? Dumitru STĂNILOAE, „Dinamica creaţiei în Biserică”, Ort. 29 (1977) 283. 
4 Dumitru STĂNILOAE, „Creaţia ca dar şi Tainele Bisericii”, Ort. 28 (1976) 21, nota 6. 

date scopurile lor finale. Raţiunile naturale au fost prin creaţie raţiuni divine, 
pentru că ele au fost date de Dumnezeu. Lumea în totalitatea ei avea şi poartă 
în sine raţiunile particulare ale lucrurilor, care, prin legăturile interioare ale lor, 
duc la raţiunile generale. 

Raţiunile inferioare trebuie să fie suport pentru cele superioare, spirituale şi 
toate acestea trebuie să ducă, asemenea unei piramide, către Rațiunea supremă, 
Rațiunea divină sau Logosul dumnezeiesc. 


Rațiunea mai generală e ca un vârf de piramidă faţă de raţiunile particulare. 
Pe măsură ce ne ridicăm prin raţiuni tot mai generale în cunoaşterea şi acti- 
vitatea noastră, devenim mai virtuoşi şi ne apropiem de Rațiunea supremă cea 
mai generală. Rațiunea cea mai generală a ființei noastre caută să le subordo- 
neze unei raţiuni generale mai înalte care îmbrăţişează mai multe fiinţe şi 
lucruri, iar Rațiunea cea mai generală este Logosul divin“. 


Raţiunile lucrurilor sunt nu simplu materiale, ci duhovniceşti, îmbogăţindu- 
se şi spiritualizându-se una pe alta, prin legătura dintre ele. 


Raţiunile inferioare nespirituale ale creaţiunii sunt implicate în Dumnezeu în 
raţiunile treptelor spirituale ale creaţiunii. Ierarhia existenţelor create implică 
o încordare a treptelor inferioare în cele superioare. Treptele inferioare sunt 
o condiţionare pentru treptele superioare, iar treptele superioare au menirea 
să spiritualizeze pe cele inferioare sau prin participarea lor la spiritualitatea 
de care sunt capabile să le îndumnezeiască şi pe acelea. Toate treptele exis- 
tenţei create participă în ultimă analiză la Rațiunea divină cea una. Pe măsură 
ce creaturile participă mai mult la Dumnezeu, treptele inferioare ale lor sunt 
mai luminate de cele superioare şi, în ultimă instanţă, îndumnezeite de Lo- 
gosul divin”. 


$ Părintele Stăniloae, interpretându-l pe sfântul Maxim, vorbeşte despre un abis nesfârşit 
al raționalitaţii, în sensul că „raționalitatea fiinţei spirituale este infinită în Dumnezeu, iar în 
om e însetată şi capabilă de o înaintare în infinit”. Cf. Dumitru STĂNILOAE, Studii de Teologie 
Dogmatica Ortodoxă, Editura Mitropoliei Olteniei, Craiova 1991, 273. 

* MAXIM MĂRTURISITORUL, „Răspunsuri către Talasie”, în Filocalia sau culegere din 
scrierile Sfinţilor Părinţi care ne arată cum se poate omul curăţi, lumina şi desăvârşi, III, 
Harisma, Bucureşti 19947, 465, nota 17. 

7 MAXIM MĂRTURISITORUL, Ambigua. Tâlcuiri ale unor locuri cu multe şi adânci înţelesuri 
din sfinţii Dionisie Areopagitul şi Grigorie Teologul, IBMBOR, Bucureşti 1983, 81. 

Prin intermediul acestor rațiuni sădite în lucruri, Dumnezeu Se află într-o 
legatură interioară cu lumea, cu creația?. Toate rațiunile lucrurilor sunt fixate 
ferm în Rațiunea supremă. Ea cunoaşte pe toate înainte de facerea lor, în însuşi 
adevărul lor, ca pe unele ce sunt toate în El şi la El. Aceste raţiuni există în El, 
dar sunt aduse efectiv la existenţă la timpul potrivit, după voinţa atotînţeleaptă 
a Creatorului. Deosebirea este că „Făcătorul există pururea în mod actual, pe 
când făpturile există în potenţă, dar actual încă nu'”. Raţiunile lucrurilor, ale 
tuturor celor ce sunt şi vor fi în mod subzistent şi substanţial, preexistă în 
Dumnezeu, aflându-se în El în chip neclintit. Căci nu e nici una din existenţe 
a cărei rațiune să nu preexiste în chip sigur în Dumnezeu. 

Pentru sfântul Maxim Mărturisitorul şi apoi pentru întreaga spiritualitate 
răsăriteană, creaţia şi Dumnezeu se află, aşadar, prin intermediul omului, într-o 
mişcare continuă, căutându-se una pe Altul. Dumnezeu coboară prin energiile 
şi lucrările Sale în lume, ceea ce stimulează, din partea omului, o dorință de 
înălţare, de ridicare către lumea celor spirituale şi către Dumnezeu. Dumnezeu 
Se află într-o stare de permanentă dăruire, de coborâre şi chenoză voluntară 
Jertfitoare şi iubitoare, după cum şi omul se află într-o stare de urcuş perma- 
nent, într-o continuă epectază către îndumnezeire. Prin om, creaţia este chemată 
să participe la plinătatea naturii divine, căci prin ea însăşi tinde spre împărăţia 
lui Dumnezeu. 

Prin păcat, omul s-a înstrăinat de creaţia încredinţată lui de către Dumnezeu 
spre conducere într-o direcţie duhovnicească. Mai mult chiar, „ceața păcatului” 
sau „peretele patimilor”, despre care vorbesc Părinţii duhovniceşti, au dus la 
slăbirea facultăţilor spirituale ale omului, au întunecat puterea omului de a se- 
siza aceste rațiuni prime. Păcatul aşază pe ochii sufletului o negură, omul 
nemaiputând cunoaşte raţiunile naturale, divine, juste, ale lucrurilor ce alcă- 
tuiesc creația. Prin păcat şi prin actualizarea lui în patimă, omul ajunge să subi- 
ectivizeze raţiunile obiective ale lucrurilor, conferindu-le înţelesuri pătimaşe, 
menite să astâmpere acea iubire păcătoasă de sine şi de plăcere pentru sine. 
Prin aceste rațiuni pătimaşe sau subiective, păcătosul acoperă raţiunile mai 
adânci, mai „spirituale” ale lucrurilor, văzându-se numai latura materială şi de 
utilitate trupească a acestora (...) Lumea devine exclusiv materială şi utilă sau 


8 Cf. Dumitru POPESCU, Ortodoxie şi contemporaneitate, Bucureşti 1996, 204: „Lumea nu 
este autonomă, fiindcă vine de la Dumnezeu şi se întoarce la Dumnezeu, care păstrează o 
legătură cu creaţia, prin energiile necreate, fiindcă altfel lumea s-ar întoarce în neantul din care 
a fost scoasă la lumina de către Creator”. 

MAXIM MĂRTURISITORUL, „Răspunsuri către Talasie...”, 83. 

utilizabilă exclusiv trupeşte. Pentru cel pătimaş, lumea îşi pierde bogăţia sa 
originară de sensuri, se sărăceşte în sensuri şi înţelesuri, devine unilaterală şi 
fără reliefuri şi contururi duhovniceşti, manifestându-se doar în exacerbări şi 
explozii ale sensibilului. Ea devine un „conţinut material consumabil, un zid 
impenetrabil, nestrăbătut de nici o lumină de dincolo”!%. Pe acestea, omul le 
depăşeşte prin asceză. 

Pentru desăvârşirea sa, omul are deci nevoie să redescopere semnificaţia au- 
tentică a lumii şi a lucrurilor ce o alcătuiesc. Contemplarea în duh a lumii este, 
prin urmare, absolut necesară în urcuşul duhovnicesc. 

Creaţia sau zidirea, atunci când este contemplată duhovniceşte, oferă cunoş- 
tinţa binelui. Înţeleasă deformat, trupeşte, ea oferă cunoştinţa răului. De aceea, 
la adevărata contemplaţie, omul nu ajunge decât în urma unui efort ascetic, a 
unei lucrări ascetice, al cărui scop principal este spiritualizarea, înduhovnicirea 
materiei, a trupului şi a simţurilor. Aceasta presupune o lucrare neîncetată de 
curăţire de gânduri şi înţelesuri pătimaşe, de pază a minţii, pentru a ajunge la 
contemplare. Această contemplare presupune asceză, curăţire, pentru că sen- 
surile autentice nu se descoperă decât minţilor şi sufletelor curăţite de patimi. 
Ea are la bază „frica lui Dumnezeu prin fapte”!. Mintea curăţită ajunge la 
întrevederea sensurilor şi raţiunilor reale, fundamentale, prime şi ultime ale 
lucrurilor, precum şi la legătura lor cu Rațiunea supremă. În această stare de 
restaurare ontologică a firii, toate făpturile lui Dumnezeu, contemplate de noi 
prin fire, cu ajutorul cuvenitei ştiinţe şi cunoştinţe ne vestesc în chip ascuns ra- 
țiunile după care s-au făcut şi ne descoperă prin ele scopul aşezat de Dumnezeu 
în fiecare făptură. Raţiunile simple devin în mintea contemplativului rațiuni 
duhovniceşti, înalte. 

Prin lucrarea ascetică, eliberatoare de păcat şi de patimi, omul reuşeşte să 
unifice aceste sensuri, uneşte omul şi lumea, îndreptându-le către Logosul di- 
vin, arhetipul lor etern. Aceste raţiuni prime se descoperă şi devin tot mai acce- 
sibile credinciosului pe măsura spiritualizării lui, a dobândirii şi lucrării virtu- 
ților. Progresul în descifrarea cu cunoaşterea tot mai bună a acestora este legat 
indisolubil de progresul ascetic”?. Evagrie Monahul vorbeşte despre un progres 


19 Dumitru RADU, Trăirea creştină. Curs pentru doctoranzii în Teologie. 1994-1995, 39. 

l! Dumitru STĂNILOAE, Spiritualitatea ortodoxă..., 281. 

12 Cf, S. TACHE, „Teologia Logosului la sfântul Maxim Mărturisitorul”, StTeol 29 (1977) 
516-527. 

real în descifrarea acestor raţiuni, pe măsura progresului nostru ascetic. Rațiu- 
nea supremă se descoperă, potrivit lui, doar în starea de rugăciune”. 

Lumea este pedagog către Hristos!*. Sensul spiritual al creaţiei este de a fi 
treaptă spre desăvârşire, prin contemplarea ei dumnezeiască. Cunoaşterea şi 
contemplarea în duh a creaţiei descoperă caracterul ei de simbol. Această cu- 
noaştere a lui Dumnezeu prin intermediul creaţiei este o cunoaştere rațională, 
simbolică, analogică, dar premisă a contemplaţiei spirituale. Ea ne duce la înţe- 
legerea fundamentelor lumii, a raţionalităţii ei, la sesizarea sensului ei de 
simbol şi de etapă spre lumea cerească. Prin raţiunile sădite în fiinţa ei, lumea 
este chemată să se înduhovnicească, să se pnevmatizeze, să devină mediu cris- 
talin de reflectare a spiritualului. Creaţia este chemată, potrivit sfântului Maxim 
Mărturisitorul, să redevină Biserică, aşa cum a fost în starea primordială, loc 
de întâlnire între Dumnezeu — Arhiereul cel veşnic — şi om — preotul ei. 


1.2. Cunoaşterea lui Dumnezeu, din împrejurările concrete ale vieţii. 
Providența, cale pozitivă a apropierii de Dumnezeu, 
judecata, cale negativă a cunoaşterii iubirii Sale 


Prin Întruparea Sa, Mântuitorul a venit în maximă apropiere de omul pe care 
a vrut să-l conducă spre culmile sfinţeniei. Spre acestea, spune sfântul Maxim, 
Dumnezeu ne conduce pe două căi: prin Providență sau pe cale pozitivă şi prin 
Judecată sau pe cale negativă. 

Pe calea pozitivă, Dumnezeu îl cheamă pe om la desăvârşire, la sfinţenie, 
prin darurile cu care îi binecuvântează viaţa duhovnicească, prin săvârşirea 
binelui şi sesizarea raționalitaţii creației. 

Pe cale negativă sau prin Judecată, omul ÎI cunoaşte pe Dumnezeu prin pri- 
varea pedagogică, iconomică de aceste daruri, prin insuccesele, necazurile, 
bolile, suferinţele personale sau ale celor apropiaţi, care trezesc în fiinţa noastră 
responsabilitatea şi încălzesc rugăciunea către Dumnezeu'”. Această cunoaştere 
este palpitantă, apăsătoare, dureroasă, este o cale mai dramatică de cunoaştere 
a lui Dumnezeu, Creatorul şi Proniatorul nostru. 

Cele două căi se îmbină. La cunoaşterea lui Dumnezeu prin darurile Sale, 
deci la plăcerea în suflet sau la bucuria duhovnicească se ajunge prin îndelungi 


15 EVAGRIE MoNAHUL, „Cuvânt despre rugăciune”, în Filocalia..., |, 111. 

14 Dumitru STĂNILOAE, Spiritualitatea ortodoxă..., 166. 

'5 Dumitru STĂNILOAE, Teologia dogmatică ortodoxă pentru Institutele teologice, |, Editura 
IBMBOR, Bucureşti 1978, 140. 

osteneli şi încercări. Tot aşa, în judecata lui Dumnezeu se întrezăreşte speranţa 
în dragostea şi bunătatea Sa nemărginită. Dacă Dumnezeu ne face să trecem 
prin aceste încercări, o face pentru că vrea şi aşteaptă să ne întoarcem la viaţa 
duhovnicească cea fericită, pe care o aduce virtutea. 

În primul caz, Dumnezeu ne dă bunurile netrecătoare, invitându-ne să ne 
unim cu El şi cu alţii în iubire. În al doilea caz, ne mustră pentru că nu am făcut 
aceasta mai înainte şi de bunăvoie şi ne cheamă la pocăință, prin săvârşirea în 
viitor a ceea ce nu am făcut în trecut!€. Însă, amândouă sunt situaţii existenţiale, 
în care Dumnezeu ne cheamă la dialog şi ne îndeamnă la iubire, aşteptând din 
partea noastră răspunsul la această iubire. 

Pronia şi Judecata sunt prezente şi oarecum devin constante ale vieţii noastre 
duhovniceşti, împletindu-se, căci am văzut că sfântul Maxim spune clar că nu 
se poate despărţi plăcerea de durere. Nimeni nu poate să aibă parte numai de 
plăcere, cu atât mai mult duhovnicească, după cum şi în durerea, de cele mai 
multe ori trupească, se ascunde nădejdea şi speranţa în bucuria ce va urma 
plăcerii. 

Pentru spiritualitatea ortodoxă, viaţa duhovnicească se desfăşoară între abi- 
surile păcatului şi piscurile virtuților. Drumul către virtute trece inevitabil prin 
proba încercărilor duhovniceşti, a ispitelor şi necazurilor, a „supărărilor fără de 
voie”! , a „pătimirilor fără de voie”! Înțelegerea adevăratei lor dimensiuni du- 
hovniceşti ne apropie de ţinta vieţii creştine — îndumnezeirea prin har şi lucrare, 
adică prin nevoinţă personală, ajutată de harul dumnezeiesc; încercarea de a le 
evita, eschivarea sau aparentul lor refuz, le înmulţesc, împovărându-ne înain- 
tarea. 

În general, necazurile intră în mod necesar în iconomia mântuirii, cel ce le 
primeşte fiind scutit de necazurile veşnice”. Există o alternanță regulată între 
bucurii şi necazuri în lumea aceasta. Lucrurile care cândva ne-au adus bucurii, 
mai târziu pricinuiesc necazuri şi durere şi invers. În lucrurile care ne-au produs 
tristeţe şi necaz, se întrezăreşte mila şi răsplata lui Dumnezeu, care sunt prile- 
juri de bucurie duhovnicească. 

Puterea sau rezistenţa noastră la încercări este un mod de a proba dragostea 
noastră faţă de Dumnezeu. Cuviosul Nichita Stithatul consideră încercările a 
fi mijlocul cel mai eficient de probare a prezenţei sau a lipsei iubirii față de 


16 Dumitru STĂNILOAE, Teologia dogmatică ortodoxă..., |, 144. 

17 ISAAC SIRUL, „Cuvinte despre nevoinţe”, în Filocalia..., |, 139. 
18 ISAAC SIRUL, „Cuvinte despre nevoinţe”, în Filocalia..., |, 116. 
19 Dumitru STĂNILOAE, Spiritualitatea ortodoxă..., 141-142. 

Creator, căci prin ele, Dumnezeu urmăreşte să vadă aplecarea sufletului nostru, 
spre cine se înclină şi cui se dăruieşte el: Creatorului sau ispitelor lumii 
acesteia”. 

Lucrarea virtuţii este grea şi însoţită de necazuri, de aceea drumul virtuţii 
este considerat „drumul răstignirii'”!, ale cărui căi sunt aspre şi valuri înfrico- 
şătoare. Pentru cei înaintați spiritual, „reaua pătimire” şi suferinţele duhovni- 
ceşti devin o cale a crucii, a apostolatului, a muceniciei. 

Viaţa, atât a celui drept, cât şi a celui păcătos, este presărată cu necazuri. De 
aceste încercări nu se poate eschiva nimeni. Contează însă modul în care cel 
încercat le înţelege, le valorifică spiritual şi le depăşeşte: prin pocăință şi spre 
mântuire sau prin deznădejde şi spre osânda sa. Celui dintâi, ele îi sunt mântui- 
toare, celui din urmă stricătoare şi pierzătoare. 

Dacă sunt înţelese în adevărata lor rațiune, duhovniceşte, ele sunt semn al 
urcuşului duhovnicesc al credinciosului. Dacă sunt acceptate cu revoltă sau 
chiar cu învinovăţirea altora — Dumnezeu, semeni şi diavoli, atunci ele sunt 
prilej de îndoită suferinţă şi de osândă. Înţelese duhovniceșşte, ele sunt spre 
creşterea şi înaintarea noastră spre unire în lumină cu Dumnezeu. Acuzate, ele 
ne devin cale spre o şi mai accentuată cădere spirituală. 

Împrejurările dificile din viaţa noastră, care se înfig ca nişte cuie în ființa 
noastră, ne îndeamnă la rugăciune mai simțită, iar în cursul acestei rugăciuni, 
prezenţa lui Dumnezeu ni se face şi mai evidentă”. Este o prezenţă iubitoare, 
asemenea unui tată bun ce îşi iubeşte copilul şi, cu durere în suflet, este nevoit 
să recurgă la o pedeapsă, din perspectiva îndreptării copilului său şi a înaintării 
lui pe calea cea bună. 

În toate pătimirile fără de voie trebuie să privim la sensul lor adânc, profund 
duhovnicesc, să le privim ca pe lucrări de întărire a noastră. Calea de a scăpa 
de ele nu este revolta faţă de lucrarea iconomică a lui Dumnezeu, ci răbdarea 
lor întru smerită cugetare, cu nădejdea că Dumnezeu ştie ceea ce ne este de 
folos şi ne va scăpa de ele, neîncercându-ne peste puterile noastre slăbite de 
păcat. 

Ca principiu, ni se recomandă, în necazuri, întoarcerea noastră imediat spre 
Dumnezeu şi cererea ajutorului Său. Stăruinţa în păcat înseamnă, de fapt, o 
amplificare a suferinţei. 


% NICHITA STITHATUL, „Cele 300 de capete despre făptuire, despre fire şi despre 
cunoştinţă”, în Filocalia..., VI, 261. 

21 NICHITA STITHATUL, „Cele 300 de capete despre făptuire..., 104. 

2 Dumitru STĂNILOAE, Teologia Dogmatică Ortodoxă..., |, 141. 


MODURILE SAU TREPTELE ÎMPĂRTĂŞIRII DE HRISTOS 147 


Aşadar, viaţa noastră duhovnicească se desfăşoară într-un registru spiritual 
foarte larg: din adâncurile păcatului şi din „ceața patimilor” spre culmile 
virtuţii şi lumina dumnezeiască. În funcţie de eforturile noastre ascetice este şi 
starea noastră pe treptele ei atât de numeroase. 


De pe dealurile bucuriilor — spune Părintele Stăniloae — în văile necazurilor, 
aşa decurge viaţa omului duhovnicesc; dar ea înscrie un real progres în aceste 
alternanţe. Bucuriile, pentru răbdare, sunt tot mai curate, mai spiritualizate, 
mai nepătate de mulţumirea de sine; necazurile sunt tot mai ferm răbdate. 
Propriu-zis, bucuriile sunt domolite de siguranţa necazurilor ce vor veni, iar 
necazurile, răbdate cu un amestec de seninătate, de râs interior, cum ar zice 
loan Scărarul, prin siguranţa bucuriilor ce vor veni la rând. Deci, fie cât de 
schimbăcioase împrejurările externe în care se desfăşoară viața omului 
duhovnicesc, lăuntric ea a ajuns la un fel de nivelare, care îi dă o statornică 
linişte. E tăria spiritului în faţa valurilor lumii”. 


Evenimentele vieţii au un profund caracter şi rost pedagogic: cele bune sunt 
mărturie, cele rele — mustrare spre îndreptare. Toate spre întoarcere şi comuni- 
une cu Dumnezeu. 


1.3. Cunoaşterea lui Dumnezeu din Sfânta Scriptură 
şi din lectura duhovnicească 


Alături de cunoaşterea lui Dumnezeu din raționalitatea creaţiei şi din 
împrejurările concrete ale vieţii, înţelegerea duhovnicească a Sfintei Scripturi 
este absolut necesară gnozei sau theoriei. Ca şi natura, Sfânta Scriptură cu- 
prinde bogate sensuri duhovniceşti, ce conduc către realități spirituale mai 
înalte. Sensul Sfintei Scripturi este peren, ea adresându-se tuturor creştinilor şi 
din toate timpurile; Sfânta Scriptură se constituie într-o „biografie” a rapor- 
turilor noastre cu Dumnezeu”. Scriptura este veşnic aceeaşi şi totuşi, veşnic 
nouă, în fiecare moment sau clipă din desfăşurarea istoriei creaţiei. Înțelegerea 
ei duhovnicească îi descoperă sensuri mereu noi, în continuitate cu cele ante- 
rioare şi legate de treapta de spiritualizare a sufletului care le caută”. 

Prin sesizarea raţionalităţii creaţiei, omul ajunge mai repede la înţelegerea 
„în duh” a Sfintei Scripturi. La fel, sensul duhovnicesc al Sfintei Scripturi îl 
conduce pe om către o mai rapidă şi mai clară descoperire a rațiunilor lumii. 


% Dumitru STĂNILOAE, Spiritualitatea ortodoxă..., 142. 
Dumitru STĂNILOAE, Spiritualitatea ortodoxă..., 187. 
25 Dumitru STĂNILOAE, Spiritualitatea ortodoxă..., 188. 

Înțelegerea duhovnicească a Sfintei Scripturi nu implică doar o lectură într-o 
atitudine evlavioasă a ei, cât mai ales o redescoperire şi actualizare a pildelor 
ei mântuitoare în viaţa noastră, în contemporaneitate. 

De Hristos cel biblic, credincioşii trebuie să se împărtăşească duhovniceşte, 
ajungând la unirea cu El, prin Taina Sfintei Euharistii. Prin aceasta, El ia chip 
deplin în fiecare credincios. Prezenţa Lui devine simțită cu intensitate, faptele 
Lui devin actuale, iar cuvintele Lui devin personale, în sensul că se adresează 
persoanei concrete, fiecăruia dintre noi. 

Atunci, credinciosul poate spune că nu mai trăieşte el, ci Hristos trăieşte în 
el. 


2. Unirea sacramentală cu Hristos 
2.1. Sfânta Liturghie, culme a cultul divin ortodox 


Potrivit spiritualității filocalice, Hristos este prezent în sufletul creștinului, 
încă de la Botez. În sufletul acestuia, după ce diavolul a fost izgonit, prin rugă- 
ciunile preoților, Hristos, Sfântul Duh şi puterile cele îngereşti îşi fac „palat” 
şi „tron al dumnezeirii”. Prezenţa aceasta dumnezeiască este, însă, o prezenţă 
tainică, mistică. Ea devine efectivă, lucrătoare, pe măsura împlinirii de către 
creştin a poruncilor şi pe potriva eforturilor sale de dobândire şi lucrare a virtu- 
ților. Treapta cea mai înaltă a acestei conlucrări a creştinului hristofor şi pnev- 
matofor, cu Hristos şi cu harul Sfântului Duh, o reprezintă copleşirea totală a 
trupescului de către duhovnicesc, a umanului de către divin, unirea deplină cu 
Dumnezeu. Unirea aceasta are, la rândul ei mai multe etape sau trepte, şi la ea 
se ajunge în mai multe moduri. 

Am văzut că sfântul Nicodim Aghioritul vorbeşte despre o împărtăşire 
gradată a creştinului cu Hristos, realizată treptat prin facerea de bine sau prin 
lucrarea faptelor bune, prin contemplarea tainelor lui Dumnezeu din natură, 
prin auzirea şi conştientizarea citirilor şi cântărilor Sfintei Liturghii, prin rugă- 
ciune şi prin Sfintele Taine şi, dintre acestea, în mod deplin, prin Sfânta Împăr- 
tăşanie. Aşadar, rugăciunea, Sfânta Liturghie şi Sfintele Taine reprezintă modu- 
rile cele mai înalte ale acestei uniri depline cu Hristos, Mântuitorul sufletelor 
noastre. 

Sfânta Liturghie este centrul cultului divin ortodox. În cadrul ei, punctul cul- 
minant îl constituie sfinţirea darurilor şi împărtăşirea lor, spre sfințirea omului 
şi a lumii. Nicolae Cabasila, vorbind despre scopul Sfintei Liturghii, arată că 
aceasta „are ca obiect prefacerea darurilor în dumnezeiescul Trup şi Sânge, iar 

ca scop sfinţirea credincioşilor, care, prin acestea, dobândesc iertarea păcatelor 
şi moştenirea împărăției cerurilor”. 

Liturghia ortodoxă reactualizează viaţa Mântuitorului lisus Hristos, de la 
Naşterea Sa, până la Înălţarea Sa la cer. Şi, precum culmea vieţii şi activităţii 
Sale pământeşti o constituie Jertfa Sa pe Cruce, „pentru noi şi pentru a noastră 
mântuire”, tot aşa, punctul culminant, care desăvârşeşte urcuşul duhovnicesc 
al credinciosului, îl reprezintă jertfa euharistică şi împărtăşirea cu Trupul şi 


Sângele Domnului”. 


2.2. Sfânta Euharistie, unirea deplină cu Hristos 


Sfânta Împărtășanie, piscul cel mai înalt al Sfintei Liturghii, încununează 
eforturile noastre ascetice personale, constând din lucrarea poruncilor şi a 
virtuţilor, şi urcuşul eclezial, liturgic şi sacramental. În Sfânta Euharistie, se 
împlinesc şi se răsplătesc toate aceste nevoinţe duhovniceşti. 

Potrivit sfântului Nicodim Aghioritul, creştinul are datoria sfântă de a se 
împărtăşi cât mai des cu Trupul şi Sângele Domnului. 


Toţi binecredincioşii creştini, spune el, sunt îndatoraţi să se împărtăşească 
des. Acest lucru îl poruncesc: 1) stăpâneştile porunci ale Domnului nostru 
lisus Hristos, 2) faptele şi canoanele Sfinţilor Apostoli şi ale Sfintelor Si- 
noade şi mărturiile locale şi ale Sfinţilor Părinţi, 3) cuvintele, rânduiala şi 
sfinţita lucrare a Sfintei Liturghii şi 4) însăşi rânduiala Sfintei Împărtăşiri”. 


Ca şi Sfântul Botez, Sfânta Împărtăşanie este absolut necesară pentru pro- 
gresul duhovnicesc şi pentru mântuirea sufletului: 


Sfânta Împărtăşanie este pentru creştin tot aşa de necesară, spune acelaşi 
Sfânt Părinte, ca şi Sfântul Botez. Fiindcă aceeaşi hotărâre pe care a dat-o 
pentru Botez, a dat-o şi pentru Sfânta Împărtăşanie. Despre Botez a zis: 
„Amin, amin zic vouă, de nu se va naşte omul din apă şi din Duh, nu poate 
intra în împărăţia lui Dumnezeu” (In 3,5); iar despre Dumnezeiasca 
Împărtăşanie a zis, de asemenea: „Amin, amin zic vouă, de nu veţi mânca 
Trupul Fiului Omului şi nu veţi bea Sângele Lui, nu veţi avea viaţă întru voi”. 


2 NICOLAE CABASILA, Tâlcuirea Dumnezeieştii Liturghii, Editura Arhiepiscopiei 
Bucureştilor, Bucureşti, 1992, 27. 

2 A. ZAREA, „Jertfa cuharistică - centru al Sfintei Liturghii”, Glasul Bisericii 22 (1963) 36. 

*% NEOFIT KAVSOKALIVITUL — NICODIM AGHIORITUL, Despre Dumnezeiasca Împărtășanie 
cu Preacuratele lui Hristos Taine, Orthodox Kypseli, Tesalonic 1992, 29. 

Aşadar, după cum fără Botez este cu neputinţă ca omul să trăiască, la fel se 
întâmplă şi fără dumnezeiasca Împărtăşire”. 


Dacă în celelalte Sfinte Taine, creştinul se împărtăşeşte de anumite daruri 
ale harului dumnezeiesc sfinţitor, prin Sfânta Împărtăşanie, el ÎL primeşte în 
cămara de taină a inimii sale, în adâncul sufletului său curăţit prin spovedanie 
şi pocăință, pe Hristos Domnul, Izvorul tuturor acestor daruri, pe „Însuşi Vis- 
tiernicul acestor daruri, comoara întru care încape toată bogăţia darurilor”. 

Dacă în celelalte Sfinte Taine este prezent în chip nevăzut, tainic sau prin 
lucrarea Sa, în Sfânta Împărtăşanie, El este prezent prin Însuşi Trupul şi Sân- 
gele Său. 

Taina Sfintei Împărtăşanii este „ţinta cea mai înaltă spre care se poate în- 
drepta strădania omenească”. Ea este „mai presus de oricare alta”"?, pentru că 
prin ea „ajungem să ne întâlnim cu Dumnezeu, care Se uneşte cu noi în cea mai 
desăvârşită iubire””. 

Sfânta Împărtășanie este un act de supremă şi reciprocă iubire a lui Hristos 
faţă de lume şi faţă de noi, şi a noastră faţă de El, şi totodată o recunoştinţă a 
noastră faţă de jertfa Sa de pe Cruce, actualizată în fiecare Sfântă Liturghie. 
Sfânta Împărtăşanie este arvuna Cinei celei de Taină nesfârşite, din Împărăţia 
Cerurilor, ospăţul dragostei, comuniunii şi dăruirii depline, a unirii totale dintre 
om şi Dumnezeu, dintre cer şi pământ. Prin Împărtăşirea cu Hristos, El intră în 
adâncurile fiinţei noastre, umplându-le de delicateţea dragostei şi bunătăţii Sale 
infinite şi înălţându-ne şi pe noi spre culmile cele mai înalte ale iubirii şi dă- 
ruirii”*. 

Sfânta Împărtăşanie reprezintă pentru creştin „taina cea mai mare, pentru că 


mai încolo de ea nu se mai poate merge, nici nu se mai poate adăuga ceva” şi 


% NEOFIT KAVSOKALIVITUL — NICODIM AGHIORITUL, Despre Dumnezeiasca Împărtă- 
şanie..., 30. 

30 NICOLAE CABASILA, Despre viața în Hristos, Editura Arhiepiscopiei Bucureştilor, 
Bucureşti 1992, 191. 

31 NICOLAE CABASILA, Despre viața în Hristos, 196. 

32 NICOLAE CABASILA, Despre viața în Hristos, 196. 

33 NICOLAE CABASILA, Despre viața în Hristos, 196. 

%4 Dumitru STĂNILOAE, Spiritualitate şi comuniune în Liturghia ortodoxă, Editura Mitro- 
poliei Olteniei, Craiova 1986, 359. 

35 NICOLAE CABASILA, Despre viața în Hristos..., 191. 

după care „nu mai este loc unde să păşeşti”**, „plenitudine a vieţii în Hristos 
şi cu Hristos”, „piscul cel mai înalt al vieţii duhovnicești”*. 

Sfântul Nicodim Aghioritul vorbeşte, precum am văzut, despre două forme 
generale de împărtăşire cu Hristos sau de primire a Lui în sufletul credincios: 
duhovniceşte sau mintal (prin ascultarea cuvântului lui Dumnezeu, împlinirea 
poruncilor, rugăciunea minţii şi smerenie) şi tainic sau euharistic. 

Prin împărtăşirea duhovnicească, Îl simţim pe Hristos prezent şi lucrător în 
viaţa noastră, ca pace, bucurie şi dulceaţă duhovnicească”. Sfânta Împărtăşanie, 
însă, prelungeşte şi desăvârşeşte această împărtăşire indirectă sau mintală, 
transformând-o într-una efectivă şi nemijlocită. Potrivit aceluiaşi mistic bizan- 
tin Nicolae Cabasila, sfințirea deplină şi definitivă se dobândeşte numai prin 
împărtăşirea cu Sfintele Taine”. 

Numind Sfintele Taine „porţi ale cerului”, Cabasila arată că prin mijlocirea 
lor, „Hristos vine la noi, îşi face sălaş în sufletul nostru, Se face una cu el şi-l 
trezeşte la o viaţă nouă. O dată ajuns în sufletul nostru, Hristos sugrumă păcatul 
din noi, ne dă din însăşi viaţa Sa şi din propria Sa desăvârşire, ne face părtaşi 
la biruinţa Sa”. 

Hristos, Cel sălăşluit în sufletul curat prin Botez, Îşi revarsă darurile Sale, 
pe măsura împlinirii de către credincios a virtuţilor. Hristos, spune Cabasila, 


îi dă viaţă, îl creşte, îl hrăneşte, El este lumina şi suflarea lui, El îi deschide 
ochii, îi luminează şi le dă puterea să-L vadă şi pe El, Domnul. El e şi 
hrănitorul şi hrana sufletului nostru; El e cel ce ne dă pâinea vieții, pâine care 


36 NICOLAE CABASILA, Despre viața în Hristos..., 191. 

3 Dumitru RADU, „Tainele iniţierii în mistica sacramentală a lui Nicolae Cabasila”, Ort. 40 
(1989) 8. 

38 Dumitru RADU, „Tainele iniţierii...”, 8. 

% 1.1. ICĂ, „Modurile prezenţei personale a lui lisus Hristos şi ale comuniunii cu El în Sfân- 
ta Liturghie şi Spiritualitatea Ortodoxă”, în Persoană şi comuniune. Prinos de cinstire preo- 
tului profesor academician Dumitru Stăniloae. 1903-1993, Editura şi Tiparul Arhiepiscopiei 
ortodoxe Sibiu, Sibiu 1993, 352. Acelaşi teolog, arată că „Biserica Ortodoxă învaţă că, pe lângă 
împărtăşirea tainic-sacramentală şi duhovnicească cu Hristos, există o împărtăşire esha-tologică 
de Hristos în viaţa viitoare, pe care o anticipează împărtăşirea, în timpul de acum cu acelaşi 
Hristos Care S-a întrupat, răstignit înviat şi Care iarăşi va veni; împărtăşirea de lisus Hristos 
şi Împărăţia Sa în Euharistie este doar o „arvună” a bunătăţilor viitoare şi anticipare a 
Împărăției veacului viitor, pe care o avem „deja” şi „nu încă” deplin aici”, Ibidem, 355. 

“ Ene BRANIȘTE, Explicarea Sfintei Liturghii după Nicolae Cabasila, Bucureşti 1943, 128- 
129. 

4l NICOLAE CABASILA, Despre viața în Hristos..., 138. 

42 NICOLAE CABASILA, Despre viața în Hristos..., 146. 

nu-i altceva decât însăşi bunătatea Lui, viaţă pentru cei ce trăiesc, mireasmă 
pentru cei ce respiră, îmbrăcăminte pentru cei goi. Şi nu numai că sufletul 
nostru merge spre El, dar tot El ne arată şi drumul, ca unul care ne este şi 
locaş şi petrece aici pe pământ, dar în acelaşi timp şi ţintă a călătoriei noastre 
prin lume. Noi suntem mădulare, El ni-e capul. De trebuie să lupte, şi El luptă 
împreună cu noi; de ne luăm la întrecere, El ne stă arbitru; de câştigăm, El ni 
se face cunună de lauri”. 


Prin Sfânta Împărtăşanie, Hristos 


devine suflarea noastră şi hrana noastră şi, astfel, împreunându-se şi ameste- 
cându-se pentru totdeauna în unitatea fiinţei noastre, El se face trupul nostru 
tainic şi în acest trup, El ajunge cu vremea să fie pentru noi ceea ce este capul 
pentru mădulare. Prin Domnul, noi ne facem părtaşi la toate binefacerile Du- 
hului, pentru că El e capul nostru şi ceea ce aparține capului e firesc să treacă 
şi asupra mădularelor“. 


Prin Impărtăşire cu Hristos, 


El umple toată casa sufletului nostru aşa încât îl facem să locuiască în noi, să 
ne pătrundă până în măduvă şi în mădularele noastre, ba chiar să nu mai 
formăm decât unul şi acelaşi trup împreună. Fiindcă îndată după Împărtă- 
şanie, trupul, sufletul şi toate puterile noastre se înduhovnicesc, atunci însem- 
nează că trup se uneşte cu trup, sânge cu sânge şi suflet cu suflet”. 


Taina aceasta depăşeşte puterea de înţelegere a minţii omeneşti, este covâr- 
şitoare şi copleşitoare. 


Aceasta este „taină copleşitoare 


Cugetul lui Hristos, spune acelaşi scriitor bizantin, se face una cu cugetul 
nostru, voia Lui cu voia noastră, Trupul şi Sângele Lui una cu trupul şi 
sângele nostru! Şi atunci cât de puternic trebuie să fie cugetul nostru, când e 
stăpânit de cugetul lui Dumnezeu, cât de dârză voinţa noastră, dacă Însuşi 
Domnul o mână şi cât de înflăcărat curajul nostru, când focul însuşi se re- 
varsă peste el!*. 

Unindu-se cu trupurile şi cu sufletele noastre, „Mântuitorul nostru Se face 
stăpân nu numai peste trupuri, ci şi peste suflete şi peste dorinţe şi prin aceasta 
conduce ca adevărat Stăpân o mare şi frumoasă împărăție, poruncind aşa cum 
sufletul poruncește trupului, iar capul mădularelor”**. 

Astfel, Hristos devine „mai înrudit cu noi decât ne sunt chiar părinţii noştri 
trupeşti”””. Prin împărtăşire, omul dobândeşte „identitatea şi comuniunea ase- 
mănării după participare cu Dumnezeu, cât e îngăduită oamenilor”, devine din 
om, „dumnezeu după har şi participare”. 

Referindu-se la roadele împărtăşirii cu vrednicie cu Hristos, Cabasila arată 
că Mântuitorul „schimbă întru totul lăuntrul primitorului, împrumutându-i în- 
săşi personalitatea Sa, iar noroiul care primeşte vrednicie de împărat nu mai 
este noroi, ci se preface în însuşi trupul împăratului; ceva mai fericit decât a- 
ceastă soartă nici nu s-ar putea închipui”? . 

Sfânta Împărtășanie aduce în sufletul curăţit „iertarea păcatelor şi moştenirea 
împărăției cereşti”, „ştergerea ruginii celei fărădelege, reînnoirea frumuseţii 
noastre sufleteşti de altă dată, legarea de Hristos cu legături mai strânse decât 
faţă de părinţii trupeşti. Într-un cuvânt, ca nici o altă Taină a Bisericii, Împăr- 
tăşania duce pe creștin la desăvârşire mai mult decât oricare altă taină”. Ea 
aduce în sufletul celui împărtăşit „o viaţă plină de bucurie, plină de pace şi în- 
soţită de toate celelalte virtuţi”*. 

Sfânta Împărtășanie este, în acelaşi timp, răsplată pentru încordatele ne- 
voințe făcute, dar şi medicament şi hrană duhovnicească, spre întărirea sufle- 
tului creştin, în urcuşul său spiritual. Efectele ei sunt conforme acestor eforturi. 
Celui vrednic, ea i se face adevărată „mană cerească”, arătându-și efectele ei 
minunate atât asupra sufletului, cât şi asupra trupului. Celui nevrednic ea îi este 
„judecată şi osândă”. 

Prin Sfânta Taină a Împărtăşaniei, Hristos ne curăţeşte de orice necurăţie, 
răsplătind astfel eforturile şi nevoinţele nostre duhovniceşti şi, ca un adevărat 

ajutor, ne conduce împotriva vrăjmaşilor văzuţi şi nevăzuţi*. Sfânta Împărtă- 
şanie este, astfel, „doctoria cea bună” şi „hrana potrivită’, pe care Hristos 
Domnul, Doctorul sufletelor şi al trupurilor noastre ne-o dă pe „înzdrăvenirea” 
şi „înnoirea fiinţei noastre”. El nu numai că ne dă hrana cea veşnică şi doc- 
toria tămăduitoare, ci „ne împrumută din însăşi ființa Sa, luând din al Său 
Însuşi”. Sfânta Împărtășanie, „sfinţirea cea mare”, realizează unirea deplină 
cu Hristos. 

Sfânta Împărtăşanie aduce roade binecuvântate în viaţa celui ce o primeşte 
cu vrednicie şi credință. Referindu-se la acestea, sfântul Grigorie Teologul arată 
că 


Sfântul şi Preacuratul Trup al Domnului nostru, când este bine primit şi cu 
vrednicie, celor ce se luptă le este armă, celor ce se îndepărtează de Dumne- 
zeu întoarcere, pe cei bolnavi îi întăreşte, pe cei sănătoşi îi bucură, bolile le 
vindecă, sănătatea o ocroteşte. Prin Sfânta Împărtăşanie, mai lesne ne îndrep- 
tăm, suntem mai îndelung răbdători în dureri şi suferinţe, cu mai multă căl- 
dură în dragoste, mai pătrunzători în cunoaştere, mai grabnici la slujire, mai 
iuți şi mai grabnici la lucrarea darurilor. Iar celor ce se nu se împărtăşesc le 
urmează toate cele dimpotrivă“. 


Sfânta Împărtășanie alungă pe diavoli, pentru că ea echivalează cu o pre- 
zenţă şi lucrare deplină a lui Hristos prin omul împărtăşit. 


Ca nişte lei, care suflă foc, spune sfântul loan Gură de Aur, aşa ne întoarcem 
de la acea dumnezeiască masă a Tainelor şi ne facem înfricoşaţi diavolului, 
pentru că avem cu noi pe Stăpânul nostru, pe Hristos şi dragostea pe care El 
ne-a dat-o. Sângele acesta luminează icoana cea împărătească a sufletului 
nostru, adică mintea noastră, cuvântul şi duhul. Sângele acesta naşte bună- 
tatea şi strălucirea sufletului, pe care îl adapă şi îl hrăneşte adesea. Sângele 
acesta, când este primit cu vrednicie, izgoneşte pe draci şi îi îndepărtează de 
la noi şi cheamă la noi pe îngeri şi pe Stăpânul îngerilor”. 


5 NICOLAE CABASILA, Despre viața în Hristos..., 212. 

57 NICOLAE CABASILA, Despre viața în Hristos..., 217. 

58 NICOLAE CABASILA, Despre viața în Hristos..., 218. 

5 NICOLAE CABASILA, Despre viața în Hristos..., 218. 

40 NICOLAE CABASILA, Despre viața în Hristos..., 218. 

SI Cf, NEOFIT KAVSOKALIVITUL — NICODIM AGHIORITUL, Despre Dumnezeiasca Împărtăşa- 
nie..., 44-45. 

52 NEOFIT KAVSOKALIVITUL — NICODIM AGHIORITUL, Despre Dumnezeiasca Împărtăşa- 
nie..., 48. 


MODURILE SAU TREPTELE ÎMPĂRTĂŞIRII DE HRISTOS 155 


Sfânta Împărtășanie este hrană duhovnicească, dată nu doar spre sănătatea 
trupului şi a sufletului, ci spre viaţă veşnică. După moarte, aflăm de la sfântul 
Nicodim Aghioritul, Sfânta Împărtăşanie ajută pe cel drept să treacă mai uşor 
prin vămile văzduhului. 


Mai 


Iar dacă voia lui Dumnezeu este să mori, spune el, apoi cu Sfânta Împărtă- 
şanie vei trece cu slobozenie vămile dracilor care se află în văzduh, ca să te 
sălăşluieşti cu bucurie negrăită în locaşurile cele veşnice. Căci deoarece eşti 
totdeauna unit cu Preadulcele Iisus Hristos, Atotputernicul Împărat şi aici ai 
să trăieşti o viaţă fericită, iar când vei muri, dracii au să fugă de la tine, ca 
trăsniţi, iar îngerii îţi vor deschide intrarea cerească şi te vor duce cu cinste 
până la tronul Preafericitei Treimi“. 


mult decât atât, la înviere, aflăm de la acelaşi Sfânt Părinte, puterea de 


viaţă a Sfintei Împărtăşanii va fi aceea care va lega şi însufleţi trupul înviat. 


nie... 


Dacă, fratele meu, ne sensibilizează sfântul Nicodim, te apropii adesea de 
Sfintele Taine şi te împărtăşeşti cu vrednicie cu acel nestricat, cu acel prea- 
slăvit Trup şi Sânge al Domnului nostru lisus Hristos şi te faci un trup şi un 
sânge cu Hristos, puterea dătătoare de viaţă şi lucrarea acestui Preasfânt Trup 
şi Sânge, la învierea drepţilor, îţi va însufleţi şi trupul tău şi-l va învia nestri- 
căcios, preaslăvit împreună cu al lui Hristos, precum scrie către filpeni 
dumnezeiescul Apostol, zicând: „Care va schimba trupul smereniei noastre, 
ca să fie asemenea trupului slavei Sale” (Fil 3,21)*%. 

